
בבא בתרא קטז ע"ב - פירוש שטיינזלץ

ומשיבים: אגב חורפיה [חריפותו, מהירותו] לא עיין בה אף שהיא מקור מפורש.


 ועוד בענין זה בעי [שאל] רמי בר חמא: אבי האב ואחיו של הנפטר, כגון אברהם ויעקב הבאים לרשת בנכסי עשו, איזה מהן קודם? אמר רבא, תא שמע [בוא ושמע] פתרון לבעיה זו ממה ששנינו: האב קודם לכל יוצאי יריכו, משמע שאברהם קודם לכל יוצאי יריכו, ובכללם גם יעקב! ושואלים: ורמי בר חמא מה הוא אומר על ראיה זו לבעייתו? ומשיבים: לדעתו יש לפרש כי הכוונה דווקא ליוצאי יריכו שלו, ולא יוצאי יריכו של בנו.


ומעירים: הכי נמי מסתברא [כך גם כן מסתבר לומר], דקתני [שכן שנה במשנה], זה הכלל: כל הקודם בנחלה — יוצאי יריכו קודמין, והרי אילו איתיה [ישנו] ליצחק, היה יצחק קודם בנחלה לאברהם, השתא נמי דליתיה [עכשיו גם כן שאיננו, שמת] יצחק — יעקב קודם, שהרי הבן קודם לכל היורשים. ומעירים: אכן, שמע מינה [למד ממנה] שכך היא ההלכה.


א משנה בנות צלפחד נטלו שלשה חלקים בנחלה בארץ ישראל, ואלו הם: נטלו את חלק אביהן שהיה עם יוצאי מצרים, וכן נטלו את חלקו של צלפחד עם אחיו בנכסי חפר שגם לו היה חלק בארץ. ועוד חלק שצריך היה אביהן לקבל, משום שהיה בכור שנוטל שני חלקים מנחלת חפר.

